### NN 39/2015 (8.4.2015.), Pravilnik o načinu vođenja evidencije o obavljenim inspekcijskim pregledima mjeriteljskog inspektora

DRŽAVNI ZAVOD ZA MJERITELJSTVO

814

Na temelju članka 63. stavka 2. Zakona o mjeriteljstvu, (»Narodne novine«, broj 74/14), ravnatelj Državnog zavoda za mjeriteljstvo donosi

PRAVILNIK

O NAČINU VOĐENJA EVIDENCIJE O OBAVLJENIM INSPEKCIJSKIM PREGLEDIMA MJERITELJSKOG INSPEKTORA

Članak 1.

(1) Ovim Pravilnikom propisuje se sadržaj, oblik i način vođenja evidencije o obavljenim inspekcijskim pregledima (u daljnjem tekstu: očevidnik) koju vode mjeriteljski inspektori Državnog zavoda za mjeriteljstvo.

(2) Očevidnik sadrži podatke o obavljenim inspekcijskim pregledima (nadzorima) i poduzetim mjerama koje su obavili, odnosno poduzeli mjeriteljski inspektori.

(3) Mjeriteljski inspektori dužni su voditi očevidnik (obrazac OMI) koji je tiskan uz ovaj Pravilnik i njegov je sastavni dio.

Članak 2.

(1) Očevidnik iz članka 1. ovoga Pravilnika vodi se kao službena evidencija na računalu u elektroničkom obliku.

(2) Način unošenja podataka u računalo u svakom trenutku osigurava naknadni sumarni prikaz svih podataka koji se mogu zbrajati.

(3) Svi podaci koji se unose u računalo moraju imati svoju sigurnosnu kopiju pohranjenu na odgovarajućem magnetskom mediju (pričuvna kopija).

(4) Pričuvna kopija stvara se najmanje jednom u pola godine za nove podatke.

Članak 3.

(1) Očevidnik iz članka 1. ovoga Pravilnika dužan je voditi svaki inspektor koji obavlja inspekcijski nadzor sukladno svom djelokrugu rada.

(2) Očevidnik se vodi za svaku kalendarsku godinu.

(3) Podaci u propisani obrazac upisuju se odmah ili najkasnije u roku od 3 dana od dana sastavljanja zapisnika o obavljenom inspekcijskom nadzoru i nastale promjene koje podliježu upisu.

Članak 4.

Očevidnik se sastoji od 11 tablica sačinjenih u excelu u koje se unose sljedeći podaci:

TABLICA 1. MJESEČNA EVIDENCIJA O KORIŠTENJU RADNOG VREMENA INSPEKTORA (ime i prezime)

U Tablicu 1. mjeriteljski inspektor unosi podatke o korištenju radnog vremena za pojedine mjesece u tekućoj godini (službena putovanja, dnevnice, dopusti i sl.).

TABLICA 1.a. GODIŠNJA EVIDENCIJA I SPECIFIKACIJA SLUŽBENIH PUTOVANJA INSPEKTORA (ime i prezime)

Tablica 1a. sadrži sumarni prikaz broja i specifikacije službenih putovanja inspektora tijekom cijele tekuće godine (ovu tablicu inspektor ne popunjava već ona automatski nastaje kao ovisna radna bilježnica u excelu temeljem 12 popunjenih tablica o mjesečnoj evidenciji).

TABLICA 2. URUDŽBENI ZAPISNIK INSPEKTORA (ime i prezime) ZA TEKUĆU GODINU (MJERITELJSTVO)

Način upisivanja podataka u pojedine rubrike i stupce Tablice 2.:

1. redni broj: daje se svakom inspekcijskom nadzoru obavljenom po službenoj dužnosti ili provedenom postupku po prijavi građana ili drugog tijela državne uprave (MUP, drugo inspekcijsko tijelo i sl.);

2. unutarnja organizacijska jedinica: navodi se brojčana oznaka unutarnje organizacijske jedinice Državnog zavoda za mjeriteljstvo;

3. ime i prezime (naziv) stranke i adresa: upisuje se naziv subjekta koji je bio predmet nadzora kao i adresa na kojoj je obavljen nadzor. Za pravnu osobu upisuje se naziv pravne osobe a za fizičku osobu obrtnika ime i prezime fizičke osobe – vlasnika obrta;

4. osnovni broj spisa: upisuje se klasifikacijska oznaka spisa (neupravni postupak);

5. broj pismena (priloga): upisuje se urudžbeni broj pismena ili broj priloga;

6. datum nastanka pismena (priloga): upisuje se datum završene radnje iz zapisnika o obavljenom inspekcijskom nadzoru ili datum nastanka priloga;

7. datum upisa pismena (priloga): upisuje se datum upisa pismena (priloga) u urudžbeni zapisnik;

8. kratak sadržaj pismena (priloga): pobliže se upisuje što je u pismenu (prilogu) sadržano, (npr. u pismenu – predmet nadzora, u prilogu – slika mjerila, izvješće o ispitivanju i sl.);

9. napomena: upisuje se podatak značajan za pismeno (prilog).

TABLICA 3. UPISNIK PREDMETA UPRAVNOG POSTUPKA INSPEKTORA (ime i prezime) ZA TEKUĆU GODINU (MJERITELJSTVO)

Način upisivanja podataka u pojedine rubrike i stupce Tablice 3.:

1. redni broj: daje se svakom predmetu proizašlom na temelju pokrenutog upravnog postupka;

2. unutarnja organizacijska jedinica: navodi se brojčana oznaka unutarnje organizacijske jedinice Državnog zavoda za mjeriteljstvo;

3. ime i prezime (naziv) stranke i adresa: upisuje se naziv pravne osobe ili fizičke osobe obrtnika – vlasnika obrta koja je predmet upravnog postupka;

4. osnovni broj spisa UP/I…: upisuje se klasifikacijska oznaka spisa (upravni postupak);

5. broj pismena (priloga): upisuje se urudžbeni broj pismena ili broj priloga;

6. datum nastanka (primitka) pismena (priloga): upisuje se datum nastanka pismena ili datum nastanka priloga te datum primitka pismena (priloga);

7. datum upisa pismena (priloga): upisuje se datum upisa pismena (priloga) u upisnik;

8. kratak sadržaj pismena (priloga): pobliže se upisuje što je u pismenu (prilogu) sadržano, (npr. u pismenu – predmet nadzora, rješenje, optužni prijedlog za pokretanje prekršajnog postupka, obavezni prekršajni nalog, nadzor izvršenja rješenja, u prilogu – slika mjerila, izvješće o ispitivanju i sl.);

U stupcima 9. do 14. upisuje se naziv pismena i rad upravnog suda po tužbi i datum odluke i to:

9. tužba odbačena: upisuje se naziv i datum nastanka pismena kojim se tužba odbacuje;

10. tužba odbijena: upisuje se naziv i datum nastanka pismena kojim se tužba odbija;

11. tužba usvojena: upisuje se naziv i datum nastanka pismena kojim se tužba usvaja;

12. tužba povučena: upisuje se naziv i datum nastanka pismena kojim se tužba povlači;

13. spor obustavljen: upisuje se naziv i datum nastanka pismena kojim se spor obustavlja;

14. ostalo: upisuje se naziv i datum nastanka pismena kojim se donosi neka druga odluka upravnog suda po tužbi;

15. napomena: upisuje se podatak značajan za pismena (prilog).

TABLICA 4. URUDŽBENI ZAPISNIK INSPEKTORA (ime i prezime) ZA TEKUĆU GODINU (PLEMENITE KOVINE)

Način upisivanja podataka u pojedine rubrike i stupce Tablice 4.:

1. redni broj: daje se svakom inspekcijskom nadzoru obavljenom po službenoj dužnosti ili provedenom postupku po prijavi građana ili drugog tijela državne uprave (MUP, druga inspekcijsko tijelo i sl.);

2. unutarnja organizacijska jedinica: navodi se brojčana oznaka unutarnje organizacijske jedinice Državnog zavoda za mjeriteljstvo;

3. ime i prezime (naziv) stranke i adresa: upisuje se naziv subjekta koji je bio predmet nadzora kao i adresa na kojoj je obavljen nadzor. Za pravnu osobu upisuje se naziv pravne osobe a za fizičku osobu obrtnika ime i prezime fizičke osobe – vlasnika obrta;

4. osnovni broj spisa: upisuje se klasifikacijska oznaka spisa (neupravni postupak);

5. broj pismena (priloga): upisuje se urudžbeni broj pismena ili broj priloga;

6. datum nastanka pismena (priloga): upisuje se datum završene radnje iz zapisnika o obavljenom inspekcijskom nadzoru ili datum nastanka priloga;

7. datum upisa pismena (priloga): upisuje se datum upisa pismena (priloga) u urudžbeni zapisnik;

8. kratak sadržaj pismena (priloga): pobliže se upisuje što je u pismenu (prilogu) sadržano, (npr. u pismenu – predmet nadzora, u prilogu – slika i sl.);

9. napomena: upisuje se podatak značajan za ovaj pismena (prilog).

TABLICA 5. UPISNIK PREDMETA UPRAVNOG POSTUPKA INSPEKTORA (ime i prezime) ZA TEKUĆU GODINU (PLEMENITE KOVINE)

Način upisivanja podataka u pojedine rubrike i stupce Tablice 5.:

1. redni broj: daje se svakom predmetu proizašlom na temelju pokrenutog upravnog postupka ;

2. unutarnja organizacijska jedinica: navodi se brojčana oznaka unutarnje organizacijske jedinice Državnog zavoda za mjeriteljstvo;

3. ime i prezime (naziv) stranke i adresa: upisuje se naziv pravne osobe ili fizičke osobe obrtnika – vlasnika obrta koja je predmet upravnog postupka;

4. osnovni broj spisa UP/I…: upisuje se klasifikacijska oznaka spisa (upravni postupak);

5. broj pismena (priloga): upisuje se urudžbeni broj pismena ili broj priloga;

6. datum nastanka (primitka) pismena (priloga): upisuje se datum nastanka pismena ili datum nastanka priloga te datum primitka pismena (priloga);

7. datum upisa pismena (priloga): upisuje se datum upisa pismena (priloga) u upisnik;

8. kratak sadržaj pismena (priloga): pobliže se upisuje što je u pismenu (prilogu) sadržano, (npr. u pismenu – predmet nadzora, rješenje, optužni prijedlog za pokretanje prekršajnog postupka, obavezni prekršajni nalog, nadzor izvršenja rješenja, u prilogu – slika mjerila, izvješće o ispitivanju i sl.);

U stupcima 9. do 14. upisuje se naziv pismena i rad upravnog suda po tužbi i datum odluke i to:

9. tužba odbačena: upisuje se naziv i datum nastanka pismena kojim se tužba odbacuje;

10. tužba odbijena: upisuje se naziv i datum nastanka pismena kojim se tužba odbija;

11. tužba usvojena: upisuje se naziv i datum nastanka pismena kojim se tužba usvaja;

12. tužba povučena: upisuje se naziv i datum nastanka pismena kojim se tužba povlači;

13. spor obustavljen: upisuje se naziv i datum nastanka pismena kojim se spor obustavlja;

14. ostalo: upisuje se naziv i datum nastanka pismena kojim se donosi neka druga odluka upravnog suda po tužbi;

15. napomena: upisuje se podatak značajan za ovaj pismena (prilog).

TABLICA 6. INTERNA KNJIGA PRIMOPREDAJE POŠTE INSPEKTORA (ime i prezime) ZA TEKUĆU GODINU

Interna knjiga primopredaje pošte u kojoj, u svom očevidniku, inspektor vodi evidenciju o poštanskim pošiljkama koje je primio (poslao) u tekućoj godini.

Tablica se sastoji iz dva dijela: PRIMLJENA POŠTA i POSLANA POŠTA.

Stupci tablice se ispunjavaju na sljedeći načun:

1. i 7. datum primitka (otpreme): upisuje se datum primitka (otpreme) poštanske pošiljke;

2. i 8. osnovni broj spisa: upisuje se klasifikacijska oznaka spisa u primljenoj (otpremljenoj) poštanskoj pošiljci;

3. i 9. broj pismena (priloga): upisuje se urudžbeni broj pismena ili broj priloga;

4. i 10. ime i prezime (naziv) stranke i adresa: upisuje se naziv subjekta i adresa na koju mu se pošta dostavlja. Za pravnu osobu upisuje se naziv pravne osobe a za fizičku osobu obrtnika ime i prezime fizičke osobe – vlasnika obrta;

5. i 11. kratak sadržaj pismena (priloga): pobliže se upisuje što je u pismenu (prilogu) sadržano, (npr. u pismenu – presuda prekršajnog suda, rješenje prekršajnog suda, dostava rješenja stranci, dostava optužnog prijedloga sudu, u prilogu – slika mjerila, izvješće o ispitivanju i sl.);

6. i 12. napomena: upisuje se podatak značajan za ovaj pismena (prilog).

TABLICA 7. ZASTUPLJENOST PODRUČJA POJEDINIH PJ U NADZORIMA U TEKUĆOJ GODINI – INSPEKTOR (ime i prezime)

U Tablicu 7. mjeriteljski inspektor unosi podatke o broju i vrsti poslova koje je, u okviru inspekcijskih nadzora, obavio na području PJ Zagreb, Rijeka, Split i Osijek.

Način upisivanja podataka u pojedine rubrike i stupce tablice:

1. inspekcijski nadzori: upisuje se ukupni broj zapisnika o inspekcijskom nadzoru;

2. neupravni postupci: upisuje se ukupni broj neupravnih postupaka;

3. upravni postupci: upisuje se ukupni broj upravnih postupaka;

4. rješenja: upisuje se ukupni broj izdanih rješenja;

5. i 6. nadzori izvršenja rješenja: upisuje se ukupni broj zapisnika o nadzoru izvršenja rješenja za rješenja donesena u tekućoj i rješenja donesena u prethodnoj godini;

7. optužni prijedlozi i obavezni prekršajni nalozi: upisuje se ukupni broj podnesenih optužnih prijedloga te izdanih obaveznih prekršajnih naloga u tekućoj godini;

8. i 9. odluke suda: upisuje se ukupni broj odluka prekršajnih sudova za predmete iz tekuće godine i predmete iz prethodnih godina.

Nakon ispunjavanja TABLICE 7. u donjem dijelu se automatski (excel) pojavljuju tri podatka važna za pripravu izvješća o radu inspektora a to su:

– broj upravnih postupaka / ukupni broj nadzora

– broj nadzora izvršenja / broj izdanih rješenja

– broj optužnih prijedloga i obaveznih prekršajnih naloga / broj upravnih rješenja.

TABLICA 8 . REALIZACIJA U TEKUĆOJ GODINI (po broju i predmetu nadzora) – INSPEKTOR (ime i prezime)

U Tablicu 8. mjeriteljski inspektor unosi podatke o realizaciji plana rada obzirom na broj i predmet nadzora.

Stupci tablice se ispunjavaju na sljedeći način:

1. redni broj: daje se svakom predmetu nadzora;

2. predmet nadzora: navedeni su svi predmeti inspekcijskog nadzora koji podliježu inspekcijskom nadzoru mjeriteljskog inspektora, temeljem Zakona o mjeriteljstvu i Zakona o nadzoru predmeta od plemenitih kovina.

3. inspekcijski nadzor: upisuje se ukupni broj zapisnika o inspekcijskom nadzoru po pojedinom predmetu nadzora;

4. rješenje: upisuje se ukupni broj izdanih rješenja po pojedinom predmetu nadzora;

5. nadzor izvršenja rješenja: upisuje se ukupni broj zapisnika o nadzoru izvršenja rješenja po pojedinom predmetu nadzora;

6. optužni prijedlozi i obavezni prekršajni nalozi: upisuje se ukupni broj podnijetih optužnih prijedloga za pokretanje prekršajnog postupka i broj izdanih obaveznih prekršajnih naloga;

7. sudske odluke: upisuje se ukupni broj sudskih presuda po pojedinom predmetu nadzora;

8. sudske odluke za prošle godine: upisuje se ukupni broj sudskih presuda po pojedinom predmetu nadzora za prošle godine;

9. nadzor izvršenja za prethodnu godinu: upisuje se ukupni broj zapisnika o nadzoru izvršenja rješenja po pojedinom predmetu nadzora za rješenja izdana za prethodnu godinu.

Nakon ispunjavanja TABLICE 8. u donjem dijelu se automatski (excel) pojavljuju tri podatka važna za pripravu izvješća o radu inspektora a to su:

– ukupni broj sudskih presuda (za predmete iz tekuće godine i prošlih godina)

– ukupni broj nadzora izvršenja (za predmete iz tekuće godine i prethodne godine)

– sveukupni broj nadzora inspektora u tekućoj godini (zbrojeni su i svi nadzori izvršenja rješenja)

TABLICA 8. a. PLAN I REALIZACIJA INSPEKTORA U TEKUĆOJ GODINI – INSPEKTOR (ime i prezime)

Tablica 8a. se formira automatski (excel) na temelju podataka unesenih u TABLICU 8.

Tablica 8a daje prikaz podataka o realiziranom broju nadzora u usporedbi s ukupnim planiranim godišnjim brojem nadzora te podatke o realiziranom udjelu (u postotku) predmeta nadzora (prikazanom kroz osam skupina premeta nadzora) prema planiranom godišnjem udjelu skupina predmeta nadzora u ukupnom planiranom godišnjem broju nadzora.

TABLICA 8. b. BROJ I VRSTA PREDMETA KOJE INSPEKTOR (ime i prezime) TREBA OBAVITI DA BI ISPUNIO PLAN ZA TEKUĆU GODINU

Tablica 8b. se ne ispunjava već se ona formira automatski (excel) na temelju podataka unesenih u TABLICU 8. te podataka iz TABLICE 8.a.

Tablica služi za usmjeravanje inspektora pri planiranju broja i vrste predmeta nadzora nad kojima je potrebno obaviti inspekcijske nadzore da bi se ispunio plan do konca tekuće godine.

9. IZVJEŠĆE INSPEKTORA (ime i prezime) O OBAVLJENIM INSPEKCIJSKIM POSLOVIMA U TEKUĆOJ GODINI

O poslovima koji nisu vidljivi iz tabličnih izvješća kao i poslovima izvan inspekcijskog nadzora ustrojava se zasebna evidencija iz koje se vidi i ostala aktivnost inspektora Državnog zavoda za mjeriteljstvo (izvješće o nadzorima s važnim napomenama, sudjelovanje u koordinaciji inspekcija, drugi inspekcijski poslovi i sl.).

Članak 5.

Podaci sadržani u očevidniku obvezno se koriste prilikom sastavljanja godišnjih i drugih izvješća o radu Samostalne službe za mjeriteljsku inspekciju Državnog zavoda za mjeriteljstvo kao i za izradu planova rada (mjesečni, godišnji plan rada i sl.).

Članak 6.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011/01/15-01/03

Urbroj: 558-05/1-15-1

Zagreb, 23. ožujka 2015.

Zamjenik ravnatelja

Državnog zavoda za mjeriteljstvo

mr. sc. Božidar Ljubić, dipl. ing., v. r.

[Očevidnik mjeriteljskog inspektora (obrazac OMI)](dodatni/435614.pdf)

39 08.04.2015 Pravilnik o načinu vođenja evidencije o obavljenim inspekcijskim pregledima mjeriteljskog inspektora

39 08.04.2015 Pravilnik o načinu vođenja evidencije o obavljenim inspekcijskim pregledima mjeriteljskog inspektora

39 08.04.2015 Pravilnik o načinu vođenja evidencije o obavljenim inspekcijskim pregledima mjeriteljskog inspektora